মেয়াদ শেষ মনোজ পন্থের! বাংলার নতুন মুখ্যসচিব কে হচ্ছেন?

ওয়েব ডেস্ক : গত ৩০ জুন মেয়াদ শেষ হওয়ার কথা ছিল পশ্চিমবঙ্গের মুখ্যসচিব মনোজ পন্থের (Manoj Pant)। কিন্তু সেই মেয়াদ ছয় মাস বাড়ানো হয়েছিল। তবে বুধবার, ৩১ ডিসেম্বর রাজ্যের বর্তমান মুখ্যসচিবের (Chief Secretary) মেয়াদ শেষ হচ্ছে। ফলে প্রশ্ন উঠছে এবার কাকে করা হবে বাংলার (Bengal) পরবর্তী মুখ্যসচিব? তা নিয়ে জোর গুঞ্জন চলছে। তবে জানা যাচ্ছে, মুখ্যসচিব হওয়ার দৌড়ে বেশ কয়েকজন এগিয়ে রয়েছেন।

সূত্রের খবর, প্রথম মহিলা মুখ্যসচিব হওয়ার দৌড়ে আছেন নন্দিনী চক্রবর্তী। বর্তমানে তিনি রয়েছেন রাজ্যের স্বরাষ্ট্র সচিব পদে। এছাড়া তালিকায় রয়েছেন বিবেক কুমার। যদিও বিবেক কুমারের কার্যকালের মেয়াদ আর মাত্র দু’মাস। তবে যদি তাঁকে মুখ্য সচিব করা হয় তাহলে তাঁর কার্যকালের মেয়াদ বাড়ানো হতে পারে।

আরও খবর : মরশুমের শীতলতম দিন কলকাতায়! তাপমাত্রা নামল ১১ ডিগ্রিতে

প্রসঙ্গত, ২০২৪ সালের ৩১ অগস্ট ভগবতী প্রসাদ গোপালিকার জায়গায় মুখ্যসচিব হিসেবে দায়িত্ব নিয়েছিলেন মনোজ পন্থ। মুখ্যসচিব হিসেবে গোপালিকার মেয়াদ বৃদ্ধির জন্য কেন্দ্রের কাছে আবেদন জানিয়েছিল রাজ্য। কিন্তু, দিল্লি তাতে সায় দেয়নি। তারপরই মনোজ পন্থের নাম ঘোষণা করা হয়েছিল। তবে গত জুন মাসে তাঁর মেয়াদ শেষ হওয়ার কথা ছিল। তাঁর জায়গায় কাকে নতুন মুখ্যসচিব করা হবে? তা নিয়েও জোর আলোচনা শুরু হয়েছিল।

কিন্তু পরে রাজ্যের মুখ্যসচিব হিসাবে মনোজ পন্থের কর্মকালের মেয়াদ গত জুন মাসে আরও ৬ মাস বাড়ানো হয়। আর সেই মেয়াদ শেষ হচ্ছে বুধবার, ৩১ ডিসেম্বর। ফলে কাকে এবার মুখ্যসচিবের দায়িত্ব দেওয়া হবে তা নিয়ে জোর চর্চা শুরু হয়েছে। আর নতুন বছরেই দায়িত্ব নেবেন তিনি।